 

**MOBILNOST STUDENATA**

**Erasmus + nudi studentima dvije vrste mobilnosti:**

**1. U SVRHU STUDIJA – u inozemstvu na partnerskom visokom učilištu**

**2. U SVRHU OBAVLJANJA STRUČNE PRAKSE (stažiranje, pripravništvo) – u inozemstvu u poduzeću, organizaciji ili bilo kojoj pravnoj instituciji ili relevatntnom mjestu rada**

**Mobilnost se može ostvariti na svim razinama studija – prijediplomskoj, diplomskoj, poslijediplomskoj. Čak i studenti nakon završetka studija, a u roku od godine dana nakon završetka studija, mogu sudjelovati u mobilnosti u svrhu obavljanja stručne prakse. Obje vrste mobilnosti mogu se kombinirati (kombinirana mobilnost studenata). Razdoblje studiranja u inozemstvu mora biti dio studentova studijskog programa kojim se stječe kvalifikacija u bilo kojem ciklusu studija, a stručna praksa, po mogućnosti, sastavni dio studijskog programa.**

**Sudjelovanje u Erasmus + mobilnostima osigurava sudionicima posebno životno iskustvo i jača njihov osobni i profesionalni razvoj. Za sudjelovanje u mobilnosti potrebna je doza samoorganizacije, hrabrosti i prilagodljivosti, a zauzvrat se dobiva iskustvo studiranja u drugoj zemlji, upoznavanje drugih kultura, unaprjeđenje socijalnih i komunikacijskih vještina, rast samopouzdanja, mnogo novih prijateljstava te razvoj postojećih znanja i profesionalnih vještina.**

***Trajanje mobilnosti***

**1. Mobilnost studenata u svrhu studija traje od 2 do 12 mjeseci. Ipak, preporuka je otići studirati jedan cijeli semestar ili dva semestra. Svaki student može sudjelovati u mobilnosti do 12 mjeseci na jednoj razini studija; znači ako jednom ode na jedan semestar (5 mjeseci), do kraja npr. prijediplomskog studija, može sudjelovati u drugim mobilnostima u trajanju od još 7 mjeseci.**

**2. Mobilnost studenata u svrhu obavljanja stručne prakse traje od 2 do 12 mjeseci fizičke mobilnosti. Kad je riječ o radnom opterećenju, sudionici u načelu moraju raditi puno radno vrijeme na temelju radnog vremena organizacije primateljice.**

**Obje vrste mobilnosti mogu se izvoditi i kao kratkoročne mobilnosti, u kraćem trajanju, ali tada obavezno sadrže i virtualnu komponentu (on-line) koja obično prethodi programu mobilnosti ili slijedi nakon održane fizičke mobilnosti.**

**Posebni oblik kraćih mobilnosti je Kratki intenzivni program, tzv. BIP (Blended Intensive Programm) u kojem se primjenjuje inovativne načine učenja i poučavanja, uključujući suradnju putem interneta. Sastavni dio BIP-a je virtualno okupljanje sudionika i virtualno odvijanje programa prije, tijekom i/ili nakon fizičke mobilnosti sudionika koja traje od 5 do 30 dana. Ovim se načinom mobilnosti osobito njeguje timski rad i suradnja. Studenti sudjelovanjem u BIP-u ostvaruju minimalno 3 ECTS boda.**

**GDJE IĆI? **

**Erasmus + sudionici mobilnosti mogu sudjelovati u mobilnostima u zemljama članicama EU, ali i trećim zemljama pridruženim programu i trećim zemljama koje nisu pridružene programu. Ukoliko se radi o visokim učilištima u trećim zemljama koje nisu pridružene programu, mora se raditi o visokom učilištu u koje su priznala nadležna tijela.**

**Sudionici mobilnosti u svrhu studiranja mogu realizirati mobilnost na visokom učilištu koje posjeduje ECHE povelju i samo ako je između matične institucije (Veleučilište Ivanić-Grad) i visokog učilišta na kojem se planira realizirati mobilnost sklopljen međuinstitucijski sporazum.**

**Tablicu zemalja prema kategorijama može se pronaći u dokumentu „Zemlje u kojima se može realizirati mobilnost“.**

**FINANCIJSKA POTPORA **

**Studenti ostvaruju financijsku podršku kako bi sudjelovali u mobilnostima.**

**Studenti koji sudjeluju u dugoročnim mobilnostima ostvaruju pravo na pojedinačnu potporu koja se izračunava množenjem broja dana/mjeseci fizičke nazočnosti s primjenjivim jediničnim doprinosom po danu/mjesecu za dotičnu zemlju primateljicu, ovisno o razredu procjene visine troškova.**

**Točni iznosi nalaze se u Dokumentu – „Primjenjive stope iznosa za mobilnosti“.**

**Sudionici dugoročne mobilnosti u svrhu stručne prakse ostvaruju i dodatak na osnovni iznos mjesečne potpore u iznosu od 150 eura mjesečno.**

**Sudionici kratkoročnih mobilnosti u bilo koju zemlju ostvaruju primitak od 79,00 eura dnevno do 14. dana aktivnosti, a od 15.-og do 30.-og dana aktivnosti iznos od 56 eura dnevno. Ostvaruju potporu i za dane putovanja (do 2 dana).**

**VAŽNO!**

**Erasmus + program želi omogućiti sudjelovanje u mobilnostima svima i zato postoje dodatne financijske mogućnosti. Tako dodatak osnovnom iznosu za sudjelovanje u mobilnostima mogu osobe s manje mogućnosti:**

**1. Studenti nižeg socioekonomskog statusa**

**2. Studenti čije je osobno, fizičko, mentalno ili zdravstveno stanje takvo da njihovo sudjelovanje u projektu/aktivnosti mobilnosti ne bi bilo moguće bez dodatne financijske ili druge vrste potpore**

**3. Studenti koji imaju status izbjeglice, tražitelja azila ili migranta**

**4. Ostale kategorije navedene u dokumentu Nacionalni iznosi financijske potpore za Ključnu aktivnost 1 u području visokog obrazovanja (studenti čiji roditelji imaju nižu razinu obrazovanja, stariji studenti, studenti koji su završili strukovnu školu, studenti koji rade uz studij, studenti koji studiraju u mjestu izvan prebivališta, djeca hrvatskih branitelja…)**

**Studenti s manje mogućnosti ostvaruju pravo na dodatnih:**

* **250,00 eura mjesečno za sve dugoročne mobilnosti**
* **100,00 eura jednokratno za sve kratkoročne mobilnosti (5 do 14 dana)**
* **150,00 eura jednokratno za sve kratkoročne mobilnosti (15 do 30 dana)**
* **Dodatak za putovanje na kraćim mobilnostima i dugoročnim mobilnostima prema trećim/partnerskim zemljama Regije 1-12**

**Studenti s manje mogućnosti koji sudjeluju u dugoročnoj mobilnosti u svrhu stručne prakse ostvaruju pravo na oba dodatka – dodatak za stručnu praksu i dodatak za studente s manje mogućnosti (400,00 eura mjesečno). Za vrijeme prakse, student smije primati stipendije i naknade za svoj rad.**

**Osoba s manje mogućnosti je ona čije su osobne okolnosti ili okolnosti povezane s fizičkim, mentalnim ili zdravstvenim stanjem takve da ne bi mogla sudjelovati u projektu / aktivnosti mobilnosti bez dodatne financijske ili druge potpore. Visoka učilišta koja su odabrala studente i/ili osoblje s manje mogućnosti mogu zatražiti dodatna bespovratna sredstva od nacionalne agencije za pokrivanje dodatnih troškova njihova sudjelovanja u aktivnostima mobilnosti. Za sudionike s manje mogućnosti, posebno za one s fizičkim, psihičkim ili zdravstvenim teškoćama, potpora u obliku bespovratnih sredstava stoga može biti viša od maksimalnog pojedinačnog iznosa bespovratnih sredstava navedenog u nastavku. Visoka učilišta na svojim će internetskim stranicama opisati kako studenti i osoblje s manje mogućnosti mogu zatražiti i obrazložiti takva dodatna bespovratna sredstva.**

**„ZERO-GRANT studenti“**

**Studenti se mogu prijaviti na natječaj i sudjelovati u mobilnosti iako neće ostvariti financijsku podršku (o vlastitom trošku).**

**PUTOVANJE **

**Studenti koji ostvaruju potporu za putovanje :**

* **studenti i osobe koje su nedavno diplomirale s manje mogućnosti koji sudjeluju u kratkoročnoj mobilnosti i**
* **odlazni i dolazni studenti i osobe koje su nedavno diplomirale koji sudjeluju u programu međunarodne mobilnosti koji uključuje treće zemlje koje nisu pridružene programu, osim regija 13 i 14**

**Studenti i osobe koje su nedavno diplomirale na kratkoročnoj mobilnosti studenata mogu dobiti do dva dana za putovanje.**

**Ali! Europska komisija osobito podupire Zeleno putovanje.**

**Zeleno putovanje odnosi se na korištenje održivih načina putovanja i putovanja kojem se veći dio puta koriste prijevozna sredstva s niskom razinom emisija, kao što su autobus ili vlak, ili se zajednički koristi automobil. Za korištenje zelenog putovanja svaki sudionik može dobiti dodatnih 50,00 eura i pojedinačnu potporu za dodatna 4 dana putovanja.**

**IZVANREDNO VISOKI TROŠKOVI PUTOVANJA**

**Ako član osoblja ili student (koji ima potporu za putovanje u obliku distance banda u skladu s ranijem navedenim uvjetima) nakon odabira na natječaju utvrdi da financiranje putnih troškova prema izračunu putne udaljenosti(tzv. distance band) ne pokriva 70% stvarnog troška tada može ostvariti uvećanu financijsku potporu za putni trošak i to najviše do 80% stvarnog putnog troška.**

**Zahtjev za financijsku potporu mora biti utemeljen i dobro obrazložen o čemu Erasmus koordinator obavještava Agenciju i traži odobrenje prije realizacije mobilnosti. U slučaju dodjele, sudionik će imati pravo samo na ove putne troškove, ne i doprinos prema obračunu putne udaljenosti (distance band).**

**KAKO SUDJELOVATI?**

**Veleučilište Ivanić-Grad raspisuje Natječaj za mobilnosti studenata i za sudjelovanje u kratkim intenzivnim programima. Student koji se želi sudjelovati u mobilnostima prijavljuje se putem natječaja, pazeći na rokove i natječajnu dokumentaciju.**

**Na dugoročne mobilnosti u svrhu studija mogu se prijaviti studenti druge godine studija s navršenih 56 ECTS-a, dok se na kratkoročne mobilnosti u svrhu studija mogu javiti studenti svih godina. Također, studenti svih godina studija mogu se prijaviti na mobilnost u svrhu obavljanja stručne prakse.**

**Za mobilnosti u svrhu studiranja student treba dobro proučiti program visokog učilišta na kojem želi studirati i odabrati kolegije koje bi želio pohađati. Mobilnost u svrhu studiranja može se ostvariti samo na visokom učilištu s kojim Veleučilište Ivanić-Grad ima potpisan međuinstitucijski sporazum. Potom se obraća Erasmus voditelju koji ga upućuje dalje oko dogovora za priznavanje ETCS bodova. Kad se sve dogovori, potpisuje se Sporazum o učenju (preko apliakcije, digitalno, On-line Agrrement) u kojem se definira koji će se kolegiji slušati i koliko će se studentu ECTS-a priznati, kako bi student izbjegao smetnje u ritmu studiranja po povratku s mobilnosti.**

**Također, treba voditi brigu o rokovima za prijavu na strano visoko učilište na kojem se želi realizirati mobilnost (obično je to u ljeti za zimski semestar i u jesen za ljetni semestar). Odabrana institucija potpisuje sve dokumente i prihvaća studenta. Potom Veleučilište Ivanić-Grad sklapa sa studentom Ugovor o dodjeli financijskih sredstava temeljem kojeg studentu isplaćuje 80 % odobrenog iznosa novca. Po završetku mobilnosti, student donosi potvrdu potpisanu od strane visokog učilišta na kojem je proveo mobilnost i ispunjava upitnik koji mu se šalje radi evaluacije mobilnosti te tek nakon toga dobiva ostatak iznosa.**

**Ako se student odluči za mobilnost u svrhu stručne prakse, student se sam javlja odabranoj instituciji i ta institucija potpisuje obrazac s potvrđenim planom rada (Sporazum o stručnoj praksi), potpisivanje ide preko aplikacije (On-line Agreement). S tim se ugovorom student javlja na natječaj Veleučilišta Ivanić-Grad. Nakon što je student odabran, sklapa Ugovor o dodjeli bespovratnih sredstava temeljem kojeg studentu isplaćuje 80 % odobrenog iznosa novca. Po završetku mobilnosti, student donosi potvrdu potpisanu od strane visokog učilišta na kojem je proveo mobilnost i ispunjava upitnik koji mu se šalje radi evaluacije mobilnosti te tek nakon toga dobiva ostatak iznosa.**

**SLUČAJ ODUSTAJANJA OD MOBILNOSTI**

**Student u slučaju odustanja od sudjelovanja u mobilnosti potpisuje Izjavu o odustajanju od mobilnosti. Ukoliko još nije došlo do realizacije mobilnosti, a dodijeljena su mu financijska sredstva za mobilnost, student vraća uplaćeni iznos.**

**Ukoliko dođe do prekida mobilnosti zbog više sile, potrebno je detaljno opisati nastup više sile i podastrijeti dokumentaciju koja to potvrđuje. Nacionalna agencija za mobilnost i programe EU odlučuje o priznavanju iznosa za dane provedene na mobilnosti.**

**Sam prekid mobilnosti koja je u tijeku, bez opravdanog razloga, ima posljedicu povrata primljenog iznosa sredstava.**